Lad være med at skære ned på udviklingsbistanden. Lad være med at opgive jeres lederrolle.

Sådan lyder det indtrængende budskab fra en af det 21. århundredes mest indflydelsesrige topøkonomer: Jeffrey Sachs. Han er uddannet på Harvard, personlig rådgiver for Ban Ki-moon og direktør for Earth Institute på Columbia University, hvor han også bestrider hele to professorater ind imellem sine hyppige rejser verden rundt som rådgiver for regeringer i udviklingslande.

»Danmark har en meget vigtig rolle som leder for socialt demokrati, klima og sundhed for de fattige lande«, siger den 62-årige økonom, hvis gennemslagskraft er så stor, at tre af hans bøger om bæredygtig udvikling og bekæmpelse af fattigdom har været på New York Times’ bestsellerliste, og hvis klummer og kommentarer bringes i over 100 aviser Jorden rundt.